KIRJALLINEN KYSYMYS P-0190/01

esittäjä(t): Patricia McKenna (Verts/ALE) komissiolle

(29. tammikuuta 2001)

Aihe: Euroopan yhteisöjen tuomioistuimen 21. syyskuuta 1999 antama tuomio Irlantia vastaan asiassa C-392/96

Voiko komissio vakuuttaa minulle, että ehdotuksilla, jotka Irlannin viranomaiset tekivät Euroopan yhteisöjen tuomioistuimen 21. syyskuuta 1999 antaman tuomion jälkeen, varmistetaan nimenomaisesti, että uusia lupia metsitykseen tai uudelleenmetsitykseen Irlannin happamoitumiselle alttiiksi määritetyillä alueilla ei myönnetä ennen kuin asianmukaiset testit on suoritettu.

Laajoilla alueilla erityisesti maan länsi- ja luoteisosissa maaperä on sadevesien kastelemaa turvemaata, joka sisältää runsaasti orgaanisia happoja ja joka ei geologisten ominaispiirteidensä vuoksi kykene torjumaan metsityksestä aiheutuvaa happamoitumista. Erityisesti maan itäosien valuma-alueet, joilla kvartsipitoisen peruskallion päällä on ohut, karbonaatiton kerros, alueet, joiden maaperä on hiekkainen ja kvartsipitoinen, ja erittäin rapautuneet, suodattuneet vanhat maaperät ovat niinikään herkkiä. Irlannissa viimeisten kymmenen vuoden aikana suoritetut perusteelliset tutkimukset ovat osoittaneet, että näiden valuma-alueiden happamoituminen edistää liuottuneen orgaanisen aineksen ja liuottuneen, mahdollisesti myrkyllisessä muodossa esiintyvän alumiinin syntymistä, joka voi johtaa kidusten peittymiseen limalla sekä suureen kuolleisuuteen.

Niistä tämän alueen puroista, joihin metsitys on vaikuttanut kaikkein voimakkaimmin, puuttuvat hapoille herkät selkärangattomat, ja ne ovat liian happamia itseään ylläpitävien lohikalojen elinympäristöksi, etenkin kun tutkimukset ovat osoittaneet, että happopitoisuus yleensä kasvaa talvella ja keväällä, joka on lohikalojen elinkaaren erityisen herkkää vaihetta. Lohikalojen mäti selviää huonoiten kaikkein happamimmissa vesissä, ja munasolut kehittyivät epänormaalin hauraiksi soluiksi hautomisen aikana. Useimmilta metsien happamoituneilta alueilta puuttuvat päivänkorennot ja niillä esiintyy tavallista vähemmän selkärangattomia. Kalat puuttuvat tyystin niille muuten soveltuvilta alueilta. Irlannissa tehdyt tutkimukset ja toistuvat rinnakkaisarvioinnit todistavat nämä seikat, mutta valvomaton metsitys ja uudelleenmetsitys jatkuu näillä

alueilla, koska arviointeja ei ole toteutettu. Voiko komissio taata, että Irlannin uudistettuihin ympäristövaikutusten arviointimenettelyihin sisällytetään erikseen asianmukainen arviointi näiden alueiden suojelemiseksi ympäristövahingoilta?

Margot Wallströmin komission puolesta antama vastaus

(22. maaliskuuta 2001)

Komissio on tietoinen metsityksen mahdollisesti merkittävistä vaikutuksista happamoitumiselle alttiilla alueilla Irlannissa. Se oli yksi komission Euroopan yhteisöjen tuomioistuimessa lausunnoissaan esille tuomista seikoista, ja tuomioistuin erityisesti viittaa siihen tuomionsa 69 kohdassa, jossa todetaan metsityksen mahdollisesti aiheuttavan vesistöjen happamoitumista tai rehevöitymistä.

Irlanti ei toistaiseksi ole tiedottanut komissiolle toimenpiteistä, jotka tuomion noudattamiseksi metsityshankkeiden osalta vaaditaan, ja tämän vuoksi komissio on lähettänyt EY:n perustamissopimuksen 228 artiklan (entisen 169 artiklan) nojalla Irlannille virallisen ilmoituksen.

Komissio ottaa parlamentin jäsenen esittämän kysymyksen huomioon tarkastellessaan toimenpiteitä, joita Irlanti esittää tuomion noudattamiseksi.